
Ellentétek Arisztotelész Physicájának mozdulatlan mozgatójában

„Az ellentétpár másik tagjáról viszont – mivel egyoldalúan a romboló hatására figyelnek – többnyire olyan elképzelés alakul ki, hogy semmiféleképp nem létezik. Márpedig, ha van valami isteni és jó és kívánatos, akkor szerintünk egyrészt létezik az ellentéte is (…).” Az arisztotelészi Physica I. 9-ben található az idézett szövegrész. Azzal, hogy fölemelte a negatívumot (sőt egyenrangúvá tette pozitív felével) újraírta a természetről addig alkotott tanokat. Dolgozatomban megpróbálom fölvázolni, hogyan lehetséges „beiktatni” ezt a negatív felet az arisztotelészi fizika Hold fölötti világába, konkrétan az első mozgóra és a mozdulatlan mozgatóra fókuszálva. A tanulmány jelentősebb forrásai: a Physica VIII. 7-10. és a Metaphysica IX.
Ha a hiányt beiktathatnánk a mozgató szférájába, akkor az ellentétpárok - a végtelen-véges, a keletkezés-pusztulás vagy a meglét-hiány - egyenrangúságot kapnának a Hold fölött. De meglehet, hogy a jó-rossz is. Ezzel az egyenrangúsággal magyarázható lenne a mozdulatlan mozgató és az első mozgó közti viszony, hogy a mozgató kiterjedés nélkül hogyan képes elsődleges és irányító szerepet betölteni a természetben. Az is meglehet, hogy az eddigi értelmezésekkel szemben írhatunk egy másik teológiai képet a mozgatóra.



